laion/Wikipedia-Exotic huggingface dataset:
בדיקת צפיפות עצם

בדיקת צפיפות עצם מאפשרת לאמוד את צפיפות העצמות בגוף. תוצאות הבדיקה מזהות את קיומה של מחלת דלדול עצם ומנבאות את ההסתברות לשברים. מבין השיטות הקיימות למדידת צפיפות עצם הכוללות שימוש באולטרה סאונד, טומוגרפיה ממוחשבת כמותית (quantitative computed tomography), קרני רנטגן וטכניקות אחרות, בדיקת DXA (Dual energy X-ray absorptiometry)‎, המכונה גם DEXA, היא הנפוצה ביותר וכן נחשבת למדד הזהב. במהלך בדיקת DXA מכוונות שתי אלומות קרני רנטגן בעלות רמות אנרגיה שונות אל עצמות הנבדק ונספרים הפוטונים שחלפו דרך הגוף מבלי להיספג ברקמות. השימוש בשתי אלומות שונות מאפשר לקזז מהתוצאה את הקרינה שנספגה ברקמות הרכות ולחשב את צפיפות העצם. לרוב נבדקים צוואר הירך וחוליות עמוד השדרה אך הבדיקה יכולה להיערך גם בעצמות אחרות כגון העצם החישור ועצם העקב. צפיפות עצם, כפי שמכשירי DXA מודדים, מתארת את כמות המינרלים בשטח שנסרק ומבוטאת ביחידות של גרם לסנטימטר מרובע. התוצאות אינן משקפות במדויק את צפיפות העצם שכן הן אינן מתארות את צפיפות החומר האמיתית או את מסת המינרלים של העצם בנפח מסוים (שתבוטא ביחידות של גרם לסנטימטר מעוקב), אך הן מדויקות דיין לצרכים קליניים. תוצאות הבדיקה מושוות לממוצע צפיפות העצם באוכלוסייה צעירה (בגילאים בהם מסת העצם נמצאת בשיאה) ומחושב ההפרש מהממוצע במספר סטיות התקן המכונה T-score. תוצאה חיובית משמעה שצפיפות העצם שנבדקה גבוהה מהממוצע ותוצאה שלילית משמעה שצפיפות העצם נמוכה מהממוצע. הבדל של סטיית תקן אחת עד שתיים וחצי סטיות תקן (מינוס) מפורש כחוסר מינרלים בעצם (osteopenia) והבדל הגדול משתיים וחצי סטיות תקן (מינוס) מפורש כאבחנה של דלדול עצם. דרך נוספת להערכת התוצאה היא השוואתה לממוצע צפיפות העצם באוכלוסייה דומה לנבדק מבחינת גיל ומין ותיקנונה (Z-score). דיוק התוצאות ירד במקרים כגון שברי דחיסה של החוליות, דלקת מפרקים ניוונית [1] או אנשים גבוהים ונמוכים (להם נמדדים ערכים גבוהים מדי או נמוכים מדי בהתאמה). החל מינואר 2000 נכללת בדיקת צפיפות עצם בסל הבריאות. זכאים לבדיקה: נשים מעל גיל 60 (פעם בחמש שנים) נשים מעל גיל 50 (פעם בשנתיים) העומדות באחד התנאים הבאים: להן או לקרובי משפחתן מדרגה ראשונה שבר עקב דלדול עצם משקל גופן נמוך ביחס לגובהן (BMI<19) מטופלות בביספוספנטים או בתרופות סלקטיביות בהשפעתן על קולטני אסטרוגן (SERM). זכאים לבדיקה ללא מגבלות גיל ותדירות הם גברים או נשים החולים במחלה עם סיכון להתפתחות דלדול עצם או המטופלים בקורטיקוסטרואידים מעל לשלושה חודשים. מדיה וקבצים בנושא בדיקת צפיפות עצם בוויקישיתוף על בדיקת צפיפות העצם, אתר של חברת התרופות MSD Bone density, University of Washington About Bone Densitomerty, Integrity Medical Systems, Inc. הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
M-84

M-84 הוא גרסת הייצור היוגוסלבית לטנק ה-T-72M1 הסובייטי, אשר נכנס לראשונה לשירות פעיל בשנת 1984 (ומכאן שמו). הטנק שומר על מאפייני קודמו ואף כולל מספר שיפורים: בקרת אש דיגיטלית מנוע 1,000 כ"ס מדוכות עשן חדשות עמוד מטאורולוגי נטען כי לטנק מיגון פאסיבי משופר. ממש כמו ב-T-72, גם לטנק זה מוצעת חבילת שדרוג, המיועדות להתאים את הטנק למאה ה-21 על ידי שיפור המיגון, החימוש המכלולים האלקטרוניים. כיום סרביה, קרואטיה, סלובניה וכווית משתמשות בטנק. במהלך מלחמת עשרת הימים, הצבא העממי היוגוסלבי (JNA) ניסה להחזיר לעצמו את השליטה על מעברי גבול, נמלי תעופה ונקודות אסטרטגיות נוספות בסלובניה. לכוחות ההגנה הטריטוריאלית לא היו יחידות משוריינות משלהן וטנקי M84 בשליטת הJNA פרצו מחסומים לעיתים קרובות. בסוף המלחמה סלובניה ירשה את כל טנקי M84 בשטחה ברגע שהוכרזה על הפסקת אש ועצמאותה של סלובניה הוכרה. מדיה וקבצים בנושא M-84 בוויקישיתוף M-84, באתר Slovenian Armed Forces : Combat Vehicles ערך זה הוא קצרמר בנושא אמצעי לחימה. אתם מוזמנים לתרום לוויקיפדיה ולהרחיב אותו.
מארי בוקצ'ין

מארי בוקצ'ין (באנגלית: Murray Bookchin‏; 14 בינואר 1921 – 30 ביולי 2006) היה סופר, נואם סוציאליסט ליברטראני ואנרכיסט אמריקאי ממוצא יהודי, מייסד זרם ה"אקולוגיה החברתית" הקשור לזרמי המחשבה של הסוציאליזם הליברטרי, והאנרכיזם האקולוגי סביבתנות. כתב 24 ספרים על פוליטיקה, פילוסופיה, היסטוריה, תכנון עירוני ואקולוגיה. בוקצ'ין היה אנטי-קפיטליסט רדיקלי ותומך נלהב למען ביזור החברה. כתביו על מוניציפליזם ליברטרי, תאוריה של דמוקרטיה שורשית ואישית, השפיעו על התנועה הירוקה ועל קבוצות פעולה ישירה אנטי-קפיטליסטיות כמו "שחרור הרחובות". הוא ביקר בחריפות פילוסופיות ביוצנטריות כגון אקולוגיה עמוקה, ואת האמונות בדבר דטרמיניזם ביולוגי של הסוציוביולוגיה. הביקורת שלו על הירוקים בני העידן החדש, כמו קלרין ספרטנק (אנ'), תרמה לפיצולים בתנועה הירוקה בארצות הברית בשנות ה-90. בוקצ'ין נולד בעיר ניו יורק. הוריו, נתן ורוז בוקצ'ין, היו מהגרים יהודים מרוסיה, אשר חינכו אותו לאור האידאולוגיה המרקסיסטית מילדות. הוא הצטרף ל"פיונירים", ארגון הנוער הקומוניסטי, בהיותו בן תשע. עבד במפעלים והפך לאיש ארגון עבור ה"קונגרס של ארגוני התעשייה". בסוף שנות ה-30 עזב את הסטאליניזם ועבר לטרוצקיזם. בתקופה זו עבד עם קבוצה שהוציאה לאור את העיתון "נושאים עכשוויים". לאחר מכן החל להתנגד בהדרגה למרקסיזם-לניניזם בשל הכפייה שהאמין כי היא חלק בלתי נפרד מתורה זו. הוא הפך לאנרכיסט ועזר לייסד את ה"ליגה הליברטרית" בניו יורק בשנות ה-1950. בשנות 1950 ו-1960 עבד בוקצ'ין במספר עבודות צווארון כחול, כולל תפקיד כסבל רכבת. הוא החל ללמד בסוף שנות ה-1960 ב"אוניברסיטה החופשית", מוסד של תרבות הנגד במנהטן של שנות ה-60. הדבר הוביל למשרה לכל החיים בקולג' רמפו בניו ג'רזי, שם כיהן עד פרישתו כפרופסור אמריטוס, בשנת 1983. בוקצ'ין היה שותף להקמה של "המכון לאקולוגיה חברתית" שנוסד בקולג' גודארד, ורמונט, בשנת 1971. בוקצ'ין הוציא לאור את ספרו "הסביבה הסינתטית שלנו", תחת שם העט לואיס הרבר, בשנת 1962; זאת חצי שנה לפני ספרה של רייצ'ל קרסון, "אביב דומם". הספר תיאר מגוון רחב של בעיות סביבה אבל זכה לתשומת לב מועטה בגלל הרדיקליות הפוליטיות שבו. המאמר פורץ הדרך שלו, "אקולוגיה וחשיבה מהפכנית", הכניס את מושג האקולוגיה לפוליטיקה הרדיקלית, והרצאות שנשא בכל רחבי ארצות הברית הביאו לפופולריזציה של רעיונות אקולוגיים בתרבות הנגד. מאמרים אחרים שלו משנות ה-60 הביאו רעיונות חדשניים אודות טכנולוגיות אקולוגיות. מאמר מפורסם אחר של בוקצ'ין הוא "הקשב, מרקסיסט!" משנת 1969, אשר הזהיר תנועת סטודנטים כנגד השתלטות של קבוצה מרקסיסטית. מאמרים אלו ואחרים משנות ה-60 נכללים באנתולוגיה "אנרכיזם לאחר מחסור". ספרו משנת 1982, "האקולוגיה של החופש", היה בעל השפעה רבה על התנועה האקולוגית המתפתחת, הן בארצות הברית והן במדינות אחרות. הוא היה שותף בארגון האנטי-גרעיני "התאגדות קלמשל" בניו אינגלנד, וההרצאות שלו בגרמניה השפיעו על כמה מהמייסדים של מפלגת ה"ירוקים" הגרמנית. להגותו של בוקצ'ין הייתה השפעה רבה על מנהיג מפלגת הפועלים של כורדיסטן, עבדוללה אג'לאן, אשר התוודע לכתבי בוקצ'ין במהלך מאסרו. Biehl, Janet, The Murray Bookchin Reader (Cassell, 1997) ISBN 0-304-33874-5. מדיה וקבצים בנושא מארי בוקצ'ין בוויקישיתוף מארי בוקצ'ין, ברשת החברתית Goodreads ביוגרפיה והמאמר "אנרכיה לאחר מחסור", פרויקט אנאנ, אתר אוב - ז.ע.פ. קטע מתוך ראיון בו בוקצ'ין מספר על המעבר שלו מקומוניזם לאנרכיזם מארי בוקצ'ין, באתר אנציקלופדיה בריטניקה (באנגלית) "Power to the people: a Syrian experiment in democracy". Financial Times. 2015-10-23. נבדק ב-2021-11-01.
מטווי גולובינסקי

מטווי גולובינסקי (6 במרץ 1865 – 1920) היה סוכן של המשטרה החשאית של רוסיה הקיסרית, האוכרנה ומחברו של המסמך האנטישמי הפרוטוקולים של זקני ציון. גולובינסקי נולד באיווצ'ווקה שבאזור סימבירסק למשפחה רוסית אריסטוקרטית. אביו וסילי היה חברו של פיודור מיכאילוביץ' דוסטויבסקי אשר עמו נעצר ונידון למוות בעוון פעילות מהפכנית, אולם גזר דינו בוטל והוא שוחרר. אביו של גולובינסקי נפטר בשנת 1875 כשמטווי היה בן עשר. אמו גידלה אותו ונעזרה באומנת צרפתייה. בבגרותו החל גולובינסקי ללמוד משפטים ובמהלך לימודיו הצטרף לקבוצה האנטישמית והאנטי מהפכנית "האחווה הקדושה" (ברוסית: Святое Братство). עם סיום לימודיו גויס גולובינסקי לאוכרנה ועסק בהטמנת ידיעות (אוהדות לממשלה) בעיתונות. הקריירה שלו הגיעה לקִצה כשפעילותו נחשפה על ידי מקסים גורקי והוא אולץ להימלט מרוסיה. גולובינסקי בחר להגר לצרפת והתיישב בפריז שם עבד למען ראש האוכרנה בעיר - פיוטר רצ'קובסקי - וביצע אותו תפקיד שבו עסק ברוסיה, דהיינו, שתילת ידיעות פרו-צאריות בעיתונות. בשנת 1898 פנה רצ'קובסקי אל גולובינסקי בדרישה שהאחרון יחבר מסמך המוכיח שהיהודים עומדים מאחורי קנוניה להשתלט על רוסיה, כדי שהמסמך יינתן לצאר ניקולאי השני וישמש הוכחה שתגרום לו לנטות מקו המדיניות הליברלית אל עבר קו יותר שמרני. בהתבסס על ספרו של מוריס ז'ולי "דיאלוגים בגיהנום בין מקיאוולי ומונטסקייה" חיבר גולובינסקי ספר הטוען 'לכאורה' שבמקביל לדיונים הפומביים בקונגרס הציוני הראשון התקיימו דיונים סודיים שבהם תכננו היהודים את השתלטותם על העולם. אחרי פרוץ המהפכה הבולשביקית בשנת 1917 ערק גולובינסקי אל הצד המהפכני ושימש עד יום מותו (בשנת 1920) - עוזרו של ליאון טרוצקי .
אנדסין

אַנְדֶסִין הוא מינרל סיליקטי השייך לקבוצת המינרלים הידועים בשם פלגיוקלז (סוג של פצלת השדה). בדומה ללברדוריט, האנדסין מצוי באמצעיתה של שורת המינרלים האיזומורפית מקבוצת הפלדספטים (פצלות השדה), המתחילה באלביט ומסתיימת באנורתיט. קשה למצוא בטבע גבישים מפותחים של המינרל. אנדסין מצוי בעיקר כגבישים משובצים בסלעי יסוד, כדוגמת הדיוריט או האנדזיט, ובסלע המותמר גנייס, בהם הוא מהווה חלק חשוב מהרכבם. האנדסין מצוי בסלעי האנדזיט שבהרי האנדים ומכאן שמו. מדיה וקבצים בנושא אנדסין בוויקישיתוף אנדסין באתר webmineral
רישום עסק

רישום עסק - קיימות שלוש דרכים מקובלות לניהול ולרישום עסק: בעלות אישית. שותפות. חברה בעירבון מוגבל. בבעלות אישית בעל העסק והעסק הם גוף אחד. זכויות העסק וחובותיו הם של בעליו ועל אחריותו, גם רווחי העסק הם של הבעלים, לאחר ניכוי המס המגיע לשלטונות המס. אם העסק דורש השקעות נוספות - על הבעלים להוסיפן מכיסו. אם העסק מפסיד - הבעלים מפסיד מכספו. עסק על בסיס שותפות עם אדם אחד או יותר. השותפות יכולה להתחלק באופן שווה או להיקבע על ידי כל חלוקה מוסכמת אחרת. חברה בע"מ בנויה על בסיס של ישות משפטית אחת או יותר, כאשר כל אחד מחזיק במספר מניות שווה או בלתי שווה, בהתאם להון שכל אחד משקיע. עד לחוק החברות החדש נדרש מינימום של שני בעלי מניות; מגבלה זו הוסרה בחוק החדש. לכל חברה יש תזכיר ותקנות, שבהם נקבע באספת בעלי המניות מי ישמש מנהל החברה. גופים מסוימים ובכללם חברות ממשלתיות וציבוריות עובדים רק עם ספקים שהם חברה בע"מ. גופים פרטיים לא יכולים לגשת למכרזים או לקבל עבודות והזמנות להספקת סחורה. ירדן בן גל הירשהורן, "כל הזמן משגעים אותי": הסיפור של רותם מראה כמה קשה להקים עסק בישראל, באתר TheMarker‏, 7 בנובמבר 2022
פקק אנאלי

פקק אנאלי או פלאג אנאלי (באנגלית: Butt Plug) הוא אביזר מין המיועד להחדרה דרך פי הטבעת אל הרקטום. פקק אנאלי הוא סוג של דילדו, בדרך כלל קצר ובעל בסיס רחב למניעת חדירה עמוקה מהרצוי. בניגוד לנרתיק שמסתיים בצוואר הרחם, הרקטום מוביל למעי הגס ומשם למעי, לכן חפצים המוחדרים במלואם דרך פי הטבעת עלולים להיתקע בצורה שתצריך התערבות רפואית. החדרת הפקק האנאלי נעשית לשם הגברת הגירוי המיני, אצל גברים ונשים, והוא אביזר אחד מני רבים שמטרתם ליצור גירוי אנאלי. הפקק האנאלי מגיע בצורות וגדלים שונים. לעיתים בצורת פין, בורג, מסולסל, גלי וכן הלאה. העיצוב הנפוץ בעל צורת קונוס עם קצה קהה כדי למנוע פגיעה בדפנות המעי, מעל צוואר צר יותר ובסיס מאונך לקונוס. מותני הפקק (בין הקונוס לבסיס) הצרים יותר נועדו למיקום בפי הטבעת. בזמן החדרת הפקק שרירי פי הטבעת נמתחים בהדרגתיות מעל הקונוס עד הגעתם למתניים הצרים המאפשרים את הרפיית השריר. מבנה זה נועד לקבע את הפקק במקומו ומונע ממנו להחליק החוצה. אף על פי שפעולת השרירים באזור זה רצונית הגוף נוטה לדחוף באופן אוטומטי גורמים זרים מהמעי וללא קיבוע הפקק הוא היה מחליק החוצה. גודל בסיס הקונוס ועומק המתניים קובע את עוצמת הקיבוע כאשר בסיס הקונוס קטן יחסית ניתן לדחוף את הפקק בעזרת הפעלה רצונית של שרירי הרקטום, פקק גדול יותר דורש עזרה חיצונית במשיכתו. הבסיס השטוח מונע את החדרתו של הפקק האנאלי לעומק המעי. הפקק עשוי ממגוון חומרים שהנפוץ ביניהם הוא לטקס. חומרים שונים הכוללים סיליקון, עץ, מתכת, גומי סינתטי, אבן ואחרים נמצאים גם הם בשימוש. הפקק האנאלי יכול לשמש גברים ונשים כאחד. אצל חלק מהאנשים (גברים ונשים), גירוי בפי הטבעת מגביר את ההנאה המינית. החדירה ותחושת המילוי גם הן יכולות ליצור גירוי. אצל נשים, הקרבה לנרתיק (המופרד מקצה המעי על ידי קרום דק) יוצרת לחץ נוסף עליו, היכול לגרום אף הוא לגירוי (בליווי חדירה לנרתיק או בלעדיה). אצל גברים, מגע בבלוטת הערמונית מגביר את ההנאה המינית. הנאה גברית משימוש בפקק יכולה להגרם גם בעקיפין, כאשר בת זוגו של הגבר משתמשת בפקק אנאלי בעת קיום יחסי המין, אם בשל רטט שהוא יוצר, או בשל הלחץ המצר את הנרתיק. עיצוב הפקק יכול להתמקד בסוג גירוי מסוים: קיימים פקקים בעלי מנוע ויברטור המאפשרים תחושת רטט, וכן פקקים המעוצבים כך שיגרמו להגברת חיכוך או כך שיגרו את הפרוסטטה בגוף הגבר. ניתן גם להזיז את הפקק בדומה לדילדו. כמו בכל פעילות אנאלית החדרת הפקק דורשת שימוש בחומר סיכה מתאים כיוון שברקטום אין חומר סיכה עצמית כפי שניתן למצוא בנרתיק. למען שמירת ההגיינה עדיף להלביש קונדום על הפקק ולזרוק אותו לאחר השימוש. בדרך זו ניתן לשמור על הפקק נקי יחסית מחיידקים ושאריות צואה. למרות אמצעי זהירות לא נהוג לשתף את הפקק בין כמה אנשים מפאת הסיכון הגבוה בהעברת מחלות המדבקות דרך נוזלי גוף כגון איידס. כמו כן, מטעמי הגיינה לא נהוג להעבירו בין פי הטבעת לפה או לנרתיק. החדרת הפקק לתקופה ארוכה במשך היום אפשרית, אך עלולה לגרום לשיפשוף בהיעדר חומר סיכה טבעי. בנוסף, בעת השימוש בפקק אנאלי והשארת פי הטבעת מורחב לאורך זמן יש לנקוט במשנה זהירות, היות שפעולה זו עלולה לפגוע באלסטיות הטבעית המאפיינת את שרירי פי הטבעת. פקק מתנפח - לפקק זה מחוברת משאבה הנותרת מחוץ לגוף, אשר מנפחת את הקונוס. הפקק ניתן להחדרה כאשר הוא צר ולאחר מכן הוא מנופח בתוך הרקטום, כך שהוא מאפשר מעבר קל דרך שריר פי הטבעת גם כאשר גודלו רב. קיימים פקקים להחדרת נוזלים אשר לאורכם עובר צינור חלול כך שכאשר הוא בתוך הגוף ניתן להזרים דרכו נוזלים. הפקק מונע מהנוזלים לצאת החוצה. מדיה וקבצים בנושא פקק אנאלי בוויקישיתוף דנה בר ארי, ההיסטוריה של הפקק האנאלי, נובמבר 2018
סיוורט

סיוורט (סמל היחידה Sv) הוא יחידת מידה לרמת קרינה מייננת בשיטת SI. היחידה נועדה לכמת את ההשפעה הביולוגית של הקרינה, להבדיל מההשפעה הפיזיקלית הנמדדת ביחידות של גריי. היחידה קרויה על שמו של רולף סיוורט, פיזיקאי שוודי שעסק בתחום הרפואה והתפרסם בשל מחקריו בנושאי ההשפעה הביולוגית של קרינה. הספיגה השקולה לרקמה מחושבת כמכפלת הספיגה ב"מקדם איכות" חסר יחידות המסומן באות "Q" התלוי בסוג הקרינה המבוטא כגודל חסר יחידות נוסף "N" התלוי במאפייני הקרינה. N תלוי בחלק הגוף שספג את הקרינה, בזמן ההקרנה ובנפח שעליו השפיעה ואף במין הביולוגי של האובייקט המוקרן. כשהם מוכפלים זה בזה, N ו - Q מהווים את "מקדם שקלול הקרינה", rW. לאורגניזמים מורכבים נוהגים לקחת סכום משוקלל או אף אינטגרל של מקדם זה על פני הגוף. בשנת 2002 החליטה הוועדה הבינלאומית למידות ומשקלות (CIPM) שההבחנה בין N ו-Q יוצרת בלבול רב מדי ומחקה את המקדם N מהגדרת היחידה בפרסומיה. ביחידות SI בסיסיות, הסיוורט מוגדר כך: 1Sv = 1 J/kg = 1 m2/s2 = 1 m2·s–2 למרות שליחידה יש אותם ממדים כמו ליחידת הגריי (ג'אול לק"ג) היא מודדת גודל שונה. כדי למנוע בלבול בין ספיגת הקרינה והספיגה השקולה משתמשים ביחידות גריי וסיוורט, ולא ביחידות של ג'אול לק"ג. לכמות קרינה מסוימת (הנמדדת בגריי) יכולה להיות השפעה ביולוגית (הנמדדת בסיוורט) שונה בתכלית כתוצאה מהבדלים בגורם שקלול הקרינה rW. יחידות מידה על שם אישים מדיה וקבצים בנושא סיוורט בוויקישיתוף סיוורט, באתר אנציקלופדיה בריטניקה (באנגלית)
גרזן (כלי רכב)

הגרזן (AXE) הוא כלי רכב צבאי (רכב סער), שפותח בישראל. הרכב מאפשר מעבר דרך תנאי שטח קשים, ותפקידו העברת אנשי הסיירות במהירות ובבטיחות אל מוקדי הלחימה. טרם הוחלט אם להכניסו לייצור סדרתי. אם וכאשר יגיע לפס הייצור, יהיה הגרזן מסוגל לשאת בין תשעה ל-11 לוחמים, על ציודם המלא. בהגדרת יעודו הצבאי נאמר כי "עליו להגיע לאתרים קשים לעבירות בקצב תנועה מהיר". הרכב פותח על ידי עידו כהן בשיתוף עם ענף רכב בחט"ל שליווה אותו משלב השרטוט עד לשלב הניסויים. רכב השטח המיוחד תוכנן מראש באופן מודולרי המאפשר שינויים לפי הצורך. המנוע, תיבת ההילוכים ותיבת ההעברה, הושאלו משברולט טרייל בלייזר. מערכות הדיפרנציאלים והציריות תוכננו על בסיס פריטים המצויים במיצובישי פאג'רו. מערכות החשמל מיועדות כבר עתה לעמוד בתקנים צבאיים מחמירים. עלות הרכישה המוערכת לכל רכב עומדת על כ-100,000 דולר. מדיה וקבצים בנושא גרזן בוויקישיתוף עמוס באר, רכב סער חדש, תוצרת ישראל, באתר ynet, 25 ביולי 2006 אמיר בוחבוט, ה"חיה הרעה" של היחידות המיוחדות, באתר nrg‏, 22 במרץ 2007 ערך זה הוא קצרמר בנושא תחבורה. אתם מוזמנים לתרום לוויקיפדיה ולהרחיב אותו.
פחמן-12

פחמן-12 או 12C הוא האיזוטופ הנפוץ ביותר של פחמן. הוא השכיח מבין שני האיזוטופים היציבים של פחמן (12C ו-13C). פחמן-12 מהווה 98.89% מהפחמן המצוי בטבע. אטום של פחמן-12 מכיל 6 פרוטונים, 6 נייטרונים ו-6 אלקטרונים. פחמן-12 הוא בעל חשיבות מיוחדת, משום שעל בסיסו מוגדר הערך של יחידת מסה אטומית מאוחדת, המשמשת למדידת המסה של כל האטומים האחרים. המסה של אטום פחמן-12 היא בדיוק 12 יחידות מסה אטומית מאוחדת, או 12 u. לפני 1959, הארגונים IUPAP ו-IUPAC נטו להשתמש בחמצן כדי להגדיר את המול. בעוד כימאים הגדירו את המול כמספר האטומים של חמצן אשר מסתם היא 16 גרם, פיזיקאים השתמשו בהגדרה דומה אך עם האיזוטופ חמצן-16 בלבד. שני הארגונים הסכימו ב-1959-1960 להגדיר את המול כ"כמות החומר במערכת שמכילה מספר חלקיקים (אטומים או מולקולות) השווה למספר האטומים ב-0.012 קילוגרם של פחמן-12. הגדרה זו התקבלה על ידי ה-CIPM ב-1967. ב-1971, הגדרה זו התקבלה על ידי ה-CGPM הארבע עשרה. ב-1980, הבהירו ה-CIPM את ההגדרה שלעיל, תוך שהגדירו כי היא נוגעת לאטומי פחמן-12 פזורים במצב היסוד (ground state) שלהם, להבדיל ממצב מעורר. יחידת מסה אטומית מאוחדת מול קבוע אבוגדרו איזוטופ פחמן-11 פחמן-13 פחמן-14 משקלים אטומיים והוועד הבינלאומי - סקירה היסטורית
קסם קלפים

קסם קלפים מתבצע על ידי קוסם בעזרת מספר קלפים או חפיסת קלפים על מנת ליצור אשליה. לרוב משתמשים בקלפי משחק רגילים, אך לפעמים בכרטיסי ביקור או בקלפים מיוחדים. ביצוע קסמים בעזרת קלפים בדרך כלל דורש יותר מיומנות ואימון, אך הוא אביזר נגיש וזול ובנוסף קיימים אלפי קסמים שונים בקלפים, ולכן זהו תחום פופולרי מאוד בקרב קוסמים וחובבנים בקסמי קלפים. משתמשים בכמאה טכניקות בסיסיות אשר צירופן יחד והדרך אשר בה מציגים את הקסם מבדילים ביניהם. אחת מהטכניקות הבסיסיות והידועות בקסמי קלפים נקראת Backpalm (כף יד אחורית). בטכניקה זו, מחביאים את הקלף (או מספר קלפים) מאחורי כף היד. בעזרת אימון קצר כל אחד יכול לבצע זאת, ואם נעשה במהירות מתקבלת אשליה שהקלף נעלם: מחזיקים את הקלף בארבע אצבעות מאחורה, ובאגודל מקדימה. מכופפים את האמה והקמיצה ותופסים עם האצבע המורה והזרת את הקלף מהצדדים. תופסים את הקלף בין אצבעות האצבע המורה והאמה, והקמיצה והזרת. מיישרים את היד, והקלף נעלם. אחד מהקסמים המפורסמים ומעוררי ההתפעלות ביותר נקרא The ambitious card (הקלף השאפתני) שבו הקוסם גורם לקלף נבחר להופיע שוב ושוב בראש חפיסת הקלפים לאחר ששמים אותו במרכזה ולמרות ערבובים חוזרים ונשנים. האפקט לרוב מיוחס לקוסם הצרפתי גוסטב אלברטי באמצע המאה ה-19. אך קיים רעיון דומה בספר Nouvelle Magie Blanch Devoilee של פונסין, שפורסם ב-1854 וקדם לו. קסם שונה, אשר היה נפוץ בעיקר בקרב נוכלים הוא Three card monte, קסם בו שלושה קלפים מוצגים לצופה, ואחרי ערבוב קל הוא צריך למצוא את הקלף השונה, לרוב ללא הצלחה.. הניו יורק טיימס, איש לא הצליח לפענח את סוד קסם הקלפים של דיוויד ברגלס (אנ'), באתר הארץ, 3 ביוני 2021
התקוממות ווצ'אנג

התקוממות ווצ'אנג (בסינית: 武昌起義‏; 10 באוקטובר 1911) הייתה התקוממות עממית בסין הקיסרית שהביאה לתחילתה של מהפכת שינהאי, המהפכה שהביאה להפלת המשטר הקיסרי של שושלת צ'ינג בסין ולהקמת הרפובליקה הסינית. בשנת 1900 החליט השלטון הקיסרי על הקמתו של צבא חדש ומודרני למדינה אשר נקרא "הצבא החדש". באותו הזמן, הייתה העיר ווצ'אנג, על גדות נהר היאנגצה, המקום בו נמצאת התעשייה הצבאית המפותחת ביותר בסין, ולכן הוחלט שהמקום בו מיוצרים כלי הנשק החדישים יהיה גם המקום בו יישב הגרעין לצבא החדש. רעיונותיו החדשים והמהפכניים של סון יאט-סן התחילו משפיעים בהדרגה על הקצינים והחיילים בצבא החדש בווצ'אנג ורבים מהם החלו משתתפים בפעילות מהפכנית. ההתקוממות עצמה החלה כתוצאה מתאונה ולא במתכוון, כאשר מהפכנים ששמו להם למטרה לסלק את השלטון הקיסרי החלו לבנות פצצות אשר אחת מהן התפוצצה בשוגג. מקרה זה הביא לחקירה משטרתית של נסיבות הפיצוץ, חקירה במהלכה נתפסו רשימות של מהפכנים אשר משרתים בצבא החדש. רוב הקצינים העדיפו להתמרד כנגד השלטון ולא להיעצר. מהפאניקה שנוצרה עקב החשש לדיכוי צבאי חריף של ההתקוממות נמלטה הנהגת הפרובינציה אל מחוץ למדינה. סון יאט-סן עצמו, שלא היה לו כל קשר ישיר למהומות ואשר שהה באותו הזמן במסע גיוס לתמיכתם של הסינים בארצות הברית, שמע על ההתקוממות מעיתון אמריקאי. עובדה נוספת שזירזה את התעוררות ההתקוממות בסין הייתה התחושה כי חצר שושלת צ'ינג איבדה את המנדט השמימי שלה. בזמנו, אסונות טבע כגון שריפות או הצפות מאסיביות של גדות הנהרות הגדולים, נחשבו כסימן להסרת הכרת האלים בזכותה של השושלת המכהנת לשלוט במדינה. בשנת 1911, עלה נהר היאנגצה על גדותיו, גורם לנזקים קשים ולכ-100,000 אבדות בנפש. כוחות הצבא החדש המהפכניים, שהיו ממוקמים בקרבת ההצפות, ראו בהצפה סימן "אלוהי" להיחלשותו של השלטון הקיסרי. ראשים כרותים של מורדים בווצ'אנג class=notpageimage|הצגה הממשלה הקיסרית, בהנהגתו של העוצר הנסיך צ'ון השני, התמהמהה משום מה בהגשת העזרה לאזורים המוצפים בשבועות הראשונים לאחר ההצפות. התמהמהות זו היותה סיבה מספקת למורדים והעניקה להם זמן די והותר כדי להכריז על ממשל זמני מקומי בפרובינציה, ממשל אליו הצטרפו עד מהרה פרובינציות נוספות שדגלו במהפכה. כחודש לאחר ההצפות, נפגשו נציגיהן של הפרובינציות הפורשות מהקיסרות והן הכריזו לראשונה על הקמת רפובליקה (הרפובליקה הסינית) בשטחיהן. לנשיא הזמני של הרפובליקה נבחר סון יאט-סן שהיה פשרה מתקבלת על דעת המהפכנים כמו גם על דעתו של המעמד הגבוה השמרני יחסית. בטאיוואן, שמהווה את גלגולה הנוכחי של הרפובליקה הסינית, נחוג תאריך ההתקוממות (10 באוקטובר) כחג לאומי. קוומינטנג
אידיאל

האם התכוונתם ל... אידיאל (אתיקה) (אנ') – עיקרון או ערך שאדם רואה כמטרת חיים. אידאולוגיה – לערך העוסק ברעיונות ותפיסות עולם ערכיות אידאה – ייצוג מופשט של תפישה או מושג או עצם שמזקקת את מהותו ולרוב נתפשת כהתגלמות השלמות של אותו מושג. ראו גם: ספרת האידאות של אפלטון. אידיאליזם – שם כולל לזרמים בפילוסופיה המייחסים חשיבות עליונה לרוחניות, שפה ונפש אל מול החומר (בניגוד למטריאליזם) אידיאל (אלגברה) – לערך העוסק במושג האידיאל בתורת החוגים במתמטיקה אידיאל (אלגברת לי) – מונח באלגברה מופשטת גז אידיאלי – מודל פיזיקלי עבור התנהגות חומר במצב צבירה של גז העובד האידיאלי – מודל המתייחס לדמות העובד שהמעסיקים רואים בו עובד רצוי וראוי לקידום
חלוקה (תורת הקבוצות)

בתורת הקבוצות, חלוקה (לפעמים נקראת חלוקה זרה) של קבוצה X, היא אוסף של תת קבוצות לא ריקות של X {\displaystyle X} , שהן זרות בזוגות ומכסות את X {\displaystyle X} (כלומר X {\displaystyle X} שווה לאיחוד שלהן). קבוצת המספרים הזוגיים וקבוצת המספרים האי זוגיים היא חלוקה של קבוצת המספרים הטבעיים. כל יחס שקילות על קבוצה מסוימת מגדיר עליה חלוקה למחלקות שקילות. הכיוון ההפוך גם נכון: כל חלוקה של קבוצה היא למעשה מחלקות שקילות של יחס שקילות שמוגדר כך שהאיבר a {\displaystyle a} שקול ל- b {\displaystyle b} אם שניהם שייכים לאותה תת-קבוצה. אם H {\displaystyle H} היא תת-חבורה של G {\displaystyle G} , אז המחלקות הימניות או השמאליות של H {\displaystyle H} הן חלוקה של G {\displaystyle G} . אם H {\displaystyle H} תת-חבורה נורמלית, איברי החלוקה מהווים חבורה בפני עצמם באופן טבעי. לכל קבוצה X {\displaystyle X} לא-ריקה קיימות חלוקות טריוויאליות: החלוקה { X } {\displaystyle \{X\}} שמכילה איבר יחיד והוא הקבוצה כולה, והחלוקה { { x } : x ∈ X } {\displaystyle {\bigl \{}\{x\}:x\in X{\bigr \}}} – פירוק הקבוצה ליחידונים. על אוסף החלוקות של קבוצה X {\displaystyle X} מוגדר יחס סדר חלקי הנקרא "יחס העידון"; חלוקה אחת מעודנת יותר מהשנייה אם קבוצותיה מוכלות בקבוצות החלוקה השנייה. באופן הזה החלוקה המעודנת יותר היא למעשה איחוד של חלוקות של קבוצות החלוקה הפחות מעודנת. באופן פורמלי, חלוקה P 1 = { A α } α ∈ I {\displaystyle P_{1}=\{A_{\alpha }\}_{\alpha \in I}} מעודנת יותר מחלוקה P 2 = { B β } β ∈ J {\displaystyle P_{2}=\{B_{\beta }\}_{\beta \in J}} אם ורק אם לכל α ∈ I {\displaystyle \alpha \in I} קיימת β ∈ J {\displaystyle \beta \in J} עבורה A α ⊆ B β {\displaystyle A_{\alpha }\subseteq B_{\beta }} . יחס העידון הופך את אוסף החלוקות של הקבוצה X {\displaystyle X} לסריג שהמינימום והמקסימום שלו הן החלוקות הטריוויאליות. לחלוקות של קבוצת המספרים 1 , 2 , … , n {\displaystyle 1,2,\ldots ,n} יש חשיבות רבה בקומבינטוריקה ותחומים אחרים של המתמטיקה. בתורת החבורות, כאשר חבורה G {\displaystyle G} פועלת על קבוצה, ניתן לדבר על חלוקות שהן אינווריאנטיות תחת אותה חבורה או ועל חלוקות שאינן כאלו. חלוקה { A α } {\displaystyle \{A_{\alpha }\}} נקראת G {\displaystyle G} -אינווריאנטית אם לכל g ∈ G {\displaystyle g\in G} מתקיים: { A α } = { g A α } g A α = { g ( a ) : a ∈ A α } {\displaystyle {\begin{aligned}\{A_{\alpha }\}=\{gA_{\alpha }\}\\gA_{\alpha }=\{g(a):a\in A_{\alpha }\}\end{aligned}}} כלומר איברי החבורה לכל היותר מחליפים בין קבוצות החלוקה אך לא לוקחים קבוצה מהחלוקה המקורית לקבוצה שלא נמצאת בחלוקה. חבורות שהחלוקות האינווריאנטיות היחידות שלהן הן החלוקות הטריוויאליות נקראות חבורות פרימיטיביות. מדיה וקבצים בנושא חלוקה בוויקישיתוף חלוקה, באתר MathWorld (באנגלית) חלוקה (תורת הקבוצות), באתר אנציקלופדיה למתמטיקה (באנגלית) חלוקה, באתר אנציקלופדיה בריטניקה (באנגלית)